Drie tieners in die see vermisMonwabisi-strand. (Foto: Dmitri Marine/Facebook) Drie tieners het die afgelope naweek aan die Wes- en Suidkus vermis geraak nadat hulle in die see gaan swem het. Reddingspanne is steeds op soek na die tieners, maar die vermoede bestaan dat hulle reeds verdrink het. Craig Lambinon, woordvoerder van die Nasionale Seereddingsinstituut (NSRI), sê die soektog na ŉ 17-jarige is Sondag naby Monwabisi voortgesit. Die NSRI en die Kaapse metro se reddingsnetwerk is Saterdag kort voor 18:00 na die gebied ontbied ná berigte van ŉ verdrinking. “Die familie van die tiener, wat oorspronklik van Nyanga is, het aan reddingspersoneel vertel dat hy by die Wolfgat-natuurreservaat gaan swem het, maar nooit teruggekeer het nie,” sê Lambinon. “Die tiener is die laaste keer gewaar toe hy onder die water weggeraak het.” Die Stad Kaapstad se marine-eenheid, tesame met die Suid-Afrikaanse Polisiediens (SAPD) en lede van NSRI Stranfontein het ŉ uitgebreide soektog na die tiener van stapel gestuur. Ten spyte van die soektog is daar nog geen teken van die tiener nie. Volgens Lambinon sit polisieduikers Maandag die soektog na die tiener voort. Jetski’s en die NSRI se reddingsvaartuig is ook op die toneel om die polisieduikers in hul soektog by te staan. (Foto: Mi7/Facebook) Nog twee tieners het Vrydag in ŉ afsonderlike voorval aan die Suidkus van KwaZulu-Natal verdrink. Die nooddiensoperateur Mi7 National Group is Vrydag kort ná 13:00 na Park Rynie ontbied om die polisie se soek-en-reddingspanne te help soek na twee tienermeisies wat deur sterk strome in die see meegesleur is. Die tieners, onderskeidelik 12 en 15 jaar oud, se families het in die omgewing vakansie gehou toe hulle in die branders gespeel het en die stroom hulle dieper in die see getrek het. Omstanders het daarin geslaag om die liggaam van die 15-jarige meisie uit die see te haal, en ŉ soektog na die jonger meisie is van stapel gestuur. Die soektog is die naweek afgelas weens die weerstoestande, maar die hoop is om die soektog na die meisie Maandag voort te sit. Die NSRI het intussen ŉ beroep op alle vakansiegangers gedoen om in gebiede te swem waar lewensredders teenwoordig is en ten alle tye waterveiligheid toe te pas.